ΓΡΑΠΤΗ ΕΡΩΤΗΣΗ E-2413/97 υποβολή: Klaus Lukas (NI) προς την Επιτροπή (10 Iουλίου 1997)

Θέμα: Αναθεώρηση της διαρθρωτικής και περιφερειακής ενίσχυσης

Σύμφωνα με ειδήσεις των μέσων μαζικής ενημέρωσης η Επιτροπή επεξεργάζεται προτάσεις για ευρεία αναθεώρηση της διαρθρωτικής και περιφερειακής ενίσχυσης. Φαίνεται ότι στο πλαίσιο της εν λόγω αναθεώρησης, μεταξύ των άλλων, θα διαγραφούν οι περιοχές του στόχου 5β.

Για ποιούς λόγους σχεδιάζεται η αναθεώρηση της διαρθρωτικής και περιφερειακής ενίσχυσης;

Ποιούς στόχους επιδιώκει η Επιτροπή;

Πότε και πώς πρόκειται να υλοποιηθεί η αναθεώρηση της διαρθρωτικής και περιφερειακής ενίσχυσης;

Αληθεύει ότι πρόκειται να διαγραφούν οι περιοχές του στόχου 5β;

Ποιές συνέπειες θα είχε για την Αυστρία η διαγραφή αυτή;

Εξετάζεται η ανάπτυξη άλλων ενισχυτικών δράσεων για τις «διαγεγραμμένες» περιοχές του στόχου 5β;

Απάντηση του κ. Fischler εξ ονόματος της Επιτροπής (15 Οκτωβρίου 1997)

Η αλληλεγγύη μεταξύ των κρατών της Ευρώπης και, κατά την έννοια αυτή, ο πρωταρχικός στόχος μείωσης των διαφορών μεταξύ των επιπέδων ανάπτυξης, όπως σαφώς ορίζει το άρθρο 130Α της Συνθήκης περί Ιδρύσεως της Ευρωπαϊκής Κοινότητας, αποτελεί σημαντική πολιτική αφετηρία της ευρωπαϊκής ενότητας. Συμβάλλει, επίσης, καθοριστικά στη σταθερότητα της Κοινότητας και προωθεί ένα υψηλό επίπεδο απασχόλησης. Πρέπει να καταβάλλονται διαρκείς προσπάθειες αντιμετώπισης της άνισης κατανομής των δυνατοτήτων των διαφόρων περιοχών για βιώσιμη ανάπτυξη και των δυσχερειών που προκαλεί η εισαγωγή νέων συνθηκών στην αγορά εργασίας, για τις οποίες απαιτείται μεγαλύτερη ικανότητα πρόβλεψης και κατάρτισης των απαραίτητων δεξιοτήτων ανδρών και γυναικών στο μέλλον. Συνεπώς, η διαρθρωτική ενίσχυση πρέπει να ενθαρρύνει βελτιώσεις στον τομέα της ανταγωνιστικότητας και τη διαρκή πρόοδο προκειμένου να δημιουργούνται νέες θέσεις εργασίας σε όλη την Κοινότητα. Τα αποτελέσματα της διάσκεψης στο Cork, το φόρουμ για τη συνοχή που πραγματοποιήθηκε στις Βρυξέλλες καθώς και πολλές άλλες επαφές με τα κράτη μέλη αποδεικνύουν ότι είναι απαραίτητη μία βελτιωμένη γεωγραφική, δημοσιονομική και θεματική συγκέντρωση των διαρθρωτικών ταμείων, προκειμένου να ασκούν αποτελεσματική πολιτική συνοχής. Επιπλέον, η επερχόμενη διεύρυνση προς ανατολάς, οι νέες προκλήσεις κατά τον επόμενο γύρο διαπραγματεύσεων του Παγκόσμιου Οργανισμού Εμπορίου (ΠΟΕ) και οι ιδιαίτερες προσδοκίες του κοινού καθιστούν αναγκαία την αύξηση της αποδοτικότητας και την απλοποίηση της διαρθρωτικής ενίσχυσης.

Η μεταρρύθμιση της διαρθρωτικής χρηματοδότησης στοχεύει στη συγκέντρωση της ενίσχυσης κυρίως σε περιοχές και ομάδες στόχους που αντιμετωπίζουν δυσκολίες και στην αύξηση της αποδοτικότητας. Χάρη στην απλοποίηση της διαρθρωτικής χρηματοδότησης οι συμμετέχοντες θα μπορέσουν να λειτουργήσουν ευκολότερα.

Δημοσιεύοντας το «Πρόγραμμα Δράσης 2000 ((Έγγρ. COM (97) 2000 τελικό ))», η Επιτροπή έχει ήδη εκθέσει τα σημαντικά θέματα που αφορούν στη μεταρρύθμιση της διαρθρωτικής χρηματοδότησης και έχει προτείνει το χρηματοπιστωτικό πλαίσιο. Οι προτάσεις αυτές θα πρέπει, επίσης, να συμπεριληφθούν ακέραιες στους κανονισμούς των διαρθρωτικών ταμείων που θα πρέπει να προτείνει η Επιτροπή στις αρχές του επόμενου έτους. Για τους εν λόγω κανονισμούς θα πρέπει να αποφασίσει το Συμβούλιο, πριν το τέλος του 1998, προκειμένου να ξεκινήσει η εφαρμογή νέων προγραμμάτων πριν την 1η Ιανουαρίου 2000.

Πραγματικά, το «Πρόγραμμα Δράσης 2000» προτείνει οι περιοχές για τις οποίες προβλέπεται σημαντική οικονομική και κοινωνική αναδιάρθρωση να συμπεριληφθούν σε ένα νέο στόχο 2. Ο στόχος αυτός θα περιλαμβάνει περιοχές οι οποίες έχουν πληγεί από τις αλλαγές στους τομείς της βιομηχανίας, των υπηρεσιών και της αλιείας, αγροτικές περιοχές που παρακμάζουν ραγδαία εξαιτίας έλλειψης οικονομικής διαφοροποίησης, και αστικές περιοχές που αντιμετωπίζουν δυσχέρειες λόγω απώλειας οικονομικών δραστηριοτήτων. Σ'αυτό το πλαίσιο, η κοινοτική παρέμβαση θα πρέπει να συνδυάσει όλα τα είδη διαρθρωτικής ενίσχυσης. Κάτι τέτοιο θα πρέπει να οδηγήσει στην κατάρτιση ενιαίου προγράμματος ανά περιοχή που ενισχύεται, προς όφελος της απλοποίησης. Επιπλέον, η εν λόγω ενίσχυση θα πρέπει, από γεωγραφική άποψη, να συγκεντρωθεί στις περιοχές που επλήγησαν περισσότερο. Η κάλυψη θα πρέπει να αφορά κατά το δυνατόν τις περιοχές που ενισχύονται από τα κράτη μέλη στα πλαίσια του άρθρου 92 παράγραφος 3 σημείο γ) της Συνθήκης περί Ιδρύσεως της Ευρωπαϊκής Κοινότητας (που καλούνται εθνικές περιοχές επιδοτούμενης ανάπτυξης). Σε όλες τις αγροτικές περιοχές που δεν περιλαμβάνονται στο στόχο 1, το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)-Τμήμα Εγγυήσεων θα συγχρηματοδοτήσει μέτρα ανάπτυξης της υπαίθρου, που θα συνοδεύουν και θα συμπληρώνουν τις πολιτικές αγοράς. Σ'αυτά θα περιλαμβάνονται κάθε είδους μέτρα υπέρ της διαρθρωτικής προσαρμογής και της ανάπτυξης των αγροτικών περιοχών, τα οποία σήμερα συγχρηματοδοτούνται από το Τμήμα Προσανατολισμού του ΕΓΤΠΕ. Εντάσσονται στο ίδιο θεσμικό πλαίσιο με τα τρέχοντα συνοδευτικά μέτρα και θα εφαρμοστούν οριζόντια και κατά τρόπο αποκεντρωμένο στο κατάλληλο επίπεδο, με πρωτοβουλία των κρατών μελών. Η ίδια προσέγγιση προβλέπεται και για τις παράκτιες ζώνες αλιείας, στο πλαίσιο των παρεμβάσεων του χρηματοδοτικού μέσου προσανατολισμού της αλιείας (ΧΜΠΑ).

Προς το παρόν, δε μπορούν να αξιολογηθούν ενδεχόμενες συνέπειες για περιοχές της Αυστρίας, καθώς πρέπει να καθοριστούν οι λεπτομέρειες της νέας διαρθρωτικής χρηματοδότησης και να ληφθεί η τελική απόφαση από το Συμβούλιο.

Περιοχές που είναι σήμερα επιλέξιμες για τους στόχους 2 και 5β, οι οποίες θα πάψουν να είναι επιλέξιμες βάσει των μελλοντικών κριτηρίων, θα πρέπει να επωφεληθούν από τα μεταβατικά μέτρα των διαρθρωτικών ταμείων, κατά τη διάρκεια μικρής περιόδου μετά το 1999.